PATVIRTINTA

Trakų rajono savivaldybės

administracijos direktoriaus

2020 m. spalio 2 d.

įsakymu Nr. P2E-724

**TRAKŲ RAJONO SAVIVALDYBĖS SOCIALINĖS PRIEŽIŪROS AKREDITAVIMO IR KOKYBĖS KONTROLĖS TVARKOS APRAŠAS**

**I SKYRIUS**

**BENDROSIOS NUOSTATOS**

1. Trakų rajono savivaldybės (toliau – Savivaldybė) socialinės priežiūros akreditavimo ir kokybės kontrolės tvarkos aprašas (toliau – Aprašas) nustato įstaigos, pageidaujančios teikti akredituotą vaikų dienos socialinę priežiūrą, funkcijas, veiklos organizavimo ypatumus, akredituotos vaikų dienos socialinės priežiūros teikimo reikalavimus ir rekomendacijas, prašymų ir dokumentų, reikalingų akredituotai socialinei priežiūrai teikti, pateikimą, jų vertinimą, socialinės priežiūros akreditavimo procedūras, Savivaldybės įgaliojimus bei funkcijas ir akredituotą socialinę priežiūrą teikiančių įstaigų apskaitą.

2. Socialinės priežiūros paslaugas teikiančių įstaigų akreditavimo tikslas – įvertinti įstaigos, norinčios teikti akredituotą socialinę priežiūrą, pasirengimą teikti šias paslaugas.

3. Socialinės priežiūros paslaugas teikiančių įstaigų akreditavimo uždaviniai:

3.1. įvertinti įstaigos potencialą ir pasirengimą organizuoti vaikų socialinės priežiūros paslaugas;

3.2. užtikrinti socialinės priežiūros paslaugas teikiančios įstaigos veiklos kokybę ir kontrolę.

4. Apraše vartojamos sąvokos atitinka Lietuvos Respublikos socialinių paslaugų įstatyme, Lietuvos Respublikos biudžetinių įstaigų įstatyme, Lietuvos Respublikos vietos savivaldos įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos vaiko minimalios ir vidutinės priežiūros įstatyme ir Lietuvos Respublikos gyvenamosios vietos deklaravimo įstatyme apibrėžtas sąvokas.

**II SKYRIUS**

**PRAŠYMŲ IR DOKUMENTŲ PATEIKIMAS, JŲ VERTINIMAS**

5. Įstaiga, pageidaujanti teikti akredituotą socialinę priežiūrą Savivaldybės teritorijoje, pateikia Savivaldybės administracijos Socialinės paramos skyriui nustatytos formos prašymą su priedais, patvirtintą Lietuvos Respublikos socialinės apsaugos ir darbo ministro, leisti teikti akredituotą socialinę priežiūrą. Prašymas turi būti užpildytas lietuvių kalba, pasirašytas įstaigos vadovo ar jo įgalioto asmens (Aprašo priedas Nr. 1).

6. Pareiškėjas kartu su prašymu privalo pateikti šiuos lietuvių kalba surašytus dokumentus (arba jų vertimus, patvirtintus vertėjo, pareiškėjo vadovo ar jo įgalioto asmens) ar jų kopijas:

6.1. įstaigos steigimo dokumentą (pvz.: įstatus, nuostatus, steigimo sutartį ir pan.);

6.2. jei pareiškėjui atstovauja ne jo vadovas, – dokumentą, patvirtinantį asmens teisę veikti pareiškėjo vardu;

6.3. asmens, turinčio teisę veikti pareiškėjo vardu, pasirašytą deklaraciją (Aprašo priedas Nr. 2);

6.4. dokumentus, patvirtinančius teisę naudotis patalpomis, kurios atitinka akredituotos socialinės priežiūros paslaugų teikimo reikalavimus (jei paslaugoms teikti jos būtinos);

6.5. įstaigos, kuri teiks (teikia) akredituotą socialinę priežiūrą, pareigybių ir darbuotojų skaičiaus sąrašą;

6.6. įstaigos, kuri teiks (teikia) akredituotą socialinę priežiūrą, darbuotojų išsilavinimą, nurodytą Lietuvos Respublikos socialinių paslaugų įstatymo 20 straipsnio 3 dalyje, pagrindžiančius dokumentus;

6.7. informaciją apie paslaugų gavėjų skaičių;

6.8. kitus dokumentus, pagrindžiančius įstaigos atitiktį akredituotos socialinės priežiūros teikimo reikalavimams.

7. Įstaigos, kurių steigėja yra Savivaldybė, Aprašo 6.1, 6.4–6.6 papunkčiuose nurodytų dokumentų neteikia, jei Savivaldybės administracijos Socialinės paramos skyrius šią informaciją turi ar gali gauti pats.

8. Aprašo 5 ir 6 punktuose nurodyti dokumentai gali būti pateikiami vienu elektroniniu laišku, elektroninio pašto adresas soc.parama@trakai.lt. Šie dokumentai vienu laišku gali būti pateikiami naudojant specialias didelės apimties byloms siųsti pritaikytas programas ir (ar) mainavietes internete.

9. Savivaldybės administracijos direktoriaus įsakymu sudaryta komisija (toliau – Komisija), gavusi Aprašo 5 punkte nurodytą prašymą, įvertina, ar:

9.1. įstaiga atitinka Lietuvos Respublikos socialinės apsaugos ir darbo ministro įsakymu nustatytus akredituotos socialinės priežiūros teikimo reikalavimus įstaigoms, pageidaujančioms teikti akredituotą socialinę priežiūrą;

9.2. prašymas užpildytas Aprašo 5 punkte nustatyta tvarka ir jame pateikta visa reikalinga informacija;

9.3. pateikti visi Aprašo 6 punkte nurodyti dokumentai.

10. Įstaiga gali teikti kelis Aprašo 5 punkte nurodytus prašymus dėl akredituotos socialinės priežiūros teikimo.

11. Komisija, nustačiusi, kad pareiškėjas prašyme nenurodė visos reikalingos informacijos, pateikė ne visus nurodytus dokumentus, dokumentai netinkamai įforminti, apie tai per 3 darbo dienas raštu informuoja juos pateikusią įstaigą ir nustato terminą reikalingiems dokumentams ir (ar) informacijai pateikti. Jei per nustatytą terminą įstaiga trūkstamų dokumentų nepateikia, priimamas sprendimas įstaigos pateikto prašymo ir dokumentų vertinimo procedūrą nutraukti. Apie tai įstaiga informuojama raštu, nurodant dokumentų vertinimo procedūros nutraukimo priežastį.

12. Aprašo 9 ir 11 punktuose nurodyta procedūra atliekama ne ilgiau nei per 30 kalendorinių dienų nuo Aprašo 5 punkte nurodyto prašymo gavimo dienos.

13. Sprendimą dėl prašymo ir dokumentų vertinimo procedūros nutraukimo priima Komisija.

**III SKYRIUS**

**TEISĖS TEIKTI AKREDITUOTĄ SOCIALINĘ PRIEŽIŪRĄ SUTEIKIMAS**

14. Komisijai nustačius, kad įstaiga prašyme nurodė visą reikalingą informaciją, pateikė visus reikalingus tinkamai įformintus dokumentus, priima sprendimą dėl teisės teikti akredituotą socialinę priežiūrą suteikimo. Komisijos sprendimas įforminamas Savivaldybės administracijos direktoriaus įsakymu. Apie priimtą sprendimą įstaiga per 3 darbo dienas informuojama raštu.

15. Savivaldybės administracijos Socialinės paramos skyrius įveda informaciją apie įstaigą, kuriai suteikta teisė teikti akredituotą socialinę priežiūrą (įstaigos rekvizitus, paslaugos teikėjo kontaktus, sprendimo priėmimo datą, paslaugos rūšį, paslaugos gavėjų skaičių / vietų skaičių), į Socialinės paramos šeimai informacinę sistemą (toliau – SPIS).

16. Įstaiga, kuriai suteikta teisė teikti akredituotą socialinę priežiūrą, kreipiasi į Savivaldybės administraciją dėl asmeniui (šeimai) teikiamų socialinių paslaugų išlaidų finansavimo sutarties sudarymo.

17. Įstaigai teisė teikti akredituotą socialinę priežiūrą suteikiama 3 metams nuo sprendimo priėmimo dienos. Pasibaigus šiam terminui, įstaigos iš naujo kreipiasi į Savivaldybę Apraše nustatyta tvarka dėl akredituotos socialinės priežiūros teikimo. Jei įstaigos teisė teikti akredituotą socialinę priežiūrą buvo laikinai sustabdyta, 3 metų laikotarpis skaičiuojamas susumavus akredituotos socialinės priežiūros teikimo laikotarpius.

**IV SKYRIUS**

**ĮSTAIGOS TEISĖS TEIKTI AKREDITUOTĄ SOCIALINĘ PRIEŽIŪRĄ SUSTABDYMAS AR PANAIKINIMAS**

18. Įstaigos teisė teikti akredituotą socialinę priežiūrą Socialinių paslaugų įstatyme nustatytais atvejais ir gavus informaciją apie netinkamą ir nekokybišką paslaugų teikimą gali būti sustabdoma ar panaikinama Komisijos sprendimu. Komisijos sprendimas įforminamas Savivaldybės administracijos direktoriaus įsakymu.

19. Apie teisės teikti akredituotą socialinę priežiūrą sustabdymą ar panaikinimą Savivaldybės administracijos Socialinės paramos skyrius informuoja įstaigą raštu per 3 darbo dienas nuo šio sprendimo priėmimo dienos.

**V SKYRIUS**

**SOCIALINĖS PRIEŽIŪROS VEIKLOS TURINYS**

20. Vaikų dienos socialinė priežiūra apima:

20.1. socialinių ir gyvenimo įgūdžių ugdymo, sociokultūrines ir kitas su vaiko ugdymu, jo teisių apsauga, integracija į šeimą, visuomene susijusias paslaugas (socialinių, higienos įpročių formavimas, pagalba ruošiant pamokas);

20.2. neformaliojo švietimo, socialinės reabilitacijos, integracijos, prevencijos ir kitų programų negalią turintiems vaikams organizavimą ir vykdymą;

20.3. informavimo, konsultavimo, tarpininkavimo paslaugas;

20.4. nemokamo įstaigą lankančių vaikų maitinimo organizavimą;

20.5. vaikų laisvalaikio užimtumo organizavimą;

20.6. nuolatinių ryšių su savo veiklos teritorijoje veikiančiomis mokyklomis, policija, nevyriausybinėmis organizacijomis, kitomis socialinių paslaugų įstaigomis, savivaldybės ir gyvenamosios vietos bendruomenėmis, religinėmis bendruomenėmis, bendrijomis ir su vaiko teisių apsauga susijusiomis bei pagalbą vaikams, šeimai teikiančiomis institucijomis ir įstaigomis – socialinės paramos skyriais, seniūnijomis, kitomis įstaigomis ir organizacijomis (pvz., sveikatos priežiūros) – plėtojimą ir palaikymą;

20.7. kitų Lietuvos Respublikos teisės aktams ir įstaigos veiklos tikslams neprieštaraujančių socialinės priežiūros paslaugų vykdymą (pagalba į namus; socialinių įgūdžių ugdymas, palaikymas ir (ar) atkūrimas; apgyvendinimas savarankiško gyvenimo namuose ir kt.).

21. Įstaiga gali vykdyti šią papildomą veiklą:

21.1. teikti vaikų užimtumo vasarą paslaugas;

21.2. vykdyti vaikų ir suaugusiųjų neformaliojo švietimo, socialinės reabilitacijos, integracijos, prevencijos ir kitas programas;

21.3. organizuoti ir vykdyti projektinę veiklą;

21.4. organizuoti savanorišką veiklą;

21.5. pagal kompetenciją įgyvendinti vaiko minimalios priežiūros priemones, numatytas Lietuvos Respublikos vaiko minimalios ir vidutinės priežiūros įstatyme;

21.6. vykdyti kitas Lietuvos Respublikos teisės aktams ir įstaigos veiklos tikslams neprieštaraujančias veiklas.

**VI SKYRIUS**

**AKREDITUOTOS SOCIALINĖS PRIEŽIŪROS KOKYBĖS KONTROLĖS VYKDYMAS**

22. Akredituotos socialinės priežiūros kokybės vertinimo uždavinys – išsiaiškinti paslaugų gavėjų poreikių patenkinimą, nuomonę apie teikiamų bendrųjų socialinių paslaugų ir socialinės priežiūros kokybę iš kliento bei darbuotojo pusės bei identifikuoti kylančias su paslaugų teikimu susijusias problemas.

23. Vertinimas atliekamas stebėjimo, anketinės apklausos ir atitikties norminiams reikalavimams vertinimo metodais.

24. Socialinės paramos skyriaus darbuotojas, kuriam pavesta socialinės priežiūros administravimo funkcija (toliau – Specialistas), ne rečiau kaip kartą metuose:

24.1. apsilanko įstaigoje, susipažįsta su įstaigos dokumentais, veiklomis, užpildo apsilankymo aktą;

24.2. anketinę apklausą atlieka apklausiant paslaugų gavėjus telefonu ar betarpiškai bendraujant su socialinių paslaugų gavėju, jo šeimos nariais (artimaisiais) ar kitais suinteresuotais asmenimis;

24.3. atitikties norminiams reikalavimams vertinimą atlieka įvertinant įstaigos dokumentus, pagal Lietuvos Respublikos socialinės apsaugos ir darbo ministro patvirtintus tvarkos aprašus akredituotai priežiūrai teikti ir šį Tvarkos aprašą.

25. Nustatęs Įstaigoje socialinės priežiūros kokybės trūkumus ar gavęs kitą informaciją apie nekokybiškai teikiamas paslaugas, Specialistas išsiaiškina realią situaciją ir atsižvelgdamas į faktus teikia Įstaigai rekomendacijas dėl paslaugų kokybės tobulinimo arba kreipiasi į Komisiją dėl socialinės priežiūros paslaugų teikimo sustabdymo ar panaikinimo pagal šio Tvarkos aprašo 19 punktą.

26. Į akredituotos socialinės priežiūros teikimo stebėseną rekomenduojama įtraukti skėtinių nacionalinių nevyriausybinių organizacijų atstovus.

**VII SKYRIUS**

**BAIGIAMOSIOS NUOSTATOS**

27. Aprašas gali būti keičiamas, pildomas ir pripažįstamas netekusiu galios Savivaldybės administracijos direktoriaus įsakymu.

28. Savivaldybė viešina įstaigas, teikiančias akredituotą socialinę priežiūrą (pagal paslaugas).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trakų rajono savivaldybės socialinės priežiūros akreditavimo ir kokybės kontrolės tvarkos aprašo

priedas 1

**(Prašymo leisti teikti akredituotą socialinę priežiūrą forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įstaigos pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įstaigos kodas, buveinės adresas, kontaktai)

**PRAŠYMAS**

**LEISTI TEIKTI AKREDITUOTĄ SOCIALINĘ PRIEŽIŪRĄ**

**\_\_\_\_\_\_\_\_\_\_\_\_\_\_\_\_\_\_**

(data)

Teikiame prašymą leisti teikti akredituotą socialinę priežiūrą *(pasirinktą socialinę paslaugą pažymėti X)*:

□ vaikų dienos socialinė priežiūra (*užpildyti prašymo priedą*):

□ vaikai iš socialinę riziką patiriančių šeimų ir jų šeimos;

□ neįgalūs vaikai ir jų šeimos;

□ kiti vaikai ir jų šeimos;

□ pagalba į namus:

□ socialinę riziką patiriančios šeimos;

□ neįgalūs asmenys ir jų šeimos;

□ neįgalūs vaikai ir jų šeimos;

□ kiti asmenys ir jų šeimos;

□ socialinių įgūdžių ugdymas, palaikymas ir (ar) atkūrimas:

□ socialinę riziką patiriantys asmenys ir jų šeimos;

□ vaikai iš socialinę riziką patiriančių šeimų ir jų šeimos;

□ neįgalūs asmenys ir jų šeimos;

□ kiti asmenys ir jų šeimos;

□ apgyvendinimas savarankiško gyvenimo namuose:

□ likę be tėvų globos vaikai (nuo 16 m.) ar sulaukę pilnametystės asmenys, kuriems buvo teikta institucinė vaiko socialinė globa (iki 21 m.);

□ neįgalūs asmenys;

□ socialinę riziką patiriančios šeimos;

□ kiti asmenys ir jų šeimos;

□ laikinas apnakvindinimas:

□ socialinę riziką patiriantys asmenys ir jų šeimos;

□ senyvo amžiaus asmenys;

□ intensyvi krizių įveikimo pagalba:

□ neįgalūs vaikai ir jų šeimos;

□ socialinę riziką patyrę ar patiriantys vaikai ir jų šeimos;

□ socialinę riziką patyrę ar patiriantys suaugę asmenys ir jų šeimos;

□ kiti asmenys ir jų šeimos;

□ psichosocialinė pagalba:

□ neįgalūs vaikai ir jų šeimos;

□ socialinę riziką patyrę ar patiriantys vaikai ir jų šeimos;

□ neįgalūs asmenys ir jų šeimos;

□ krizinėje situacijoje esančios šeimos ir jų nariai;

□ socialinę riziką patyrę ar patiriantys asmenys ir jų šeimos;

□ apgyvendinimas nakvynės namuose:

□ socialinę riziką patiriantys asmenys;

□ senyvo amžiaus asmenys,

□ kiti socialinę riziką patiriantys asmenys;

□ apgyvendinimas krizių centruose:

□ vaikai, kuriems nustatyta laikinoji priežiūra, ir jų teisėti atstovai pagal įstatymą;

□ socialinę riziką patiriančios šeimos, turinčios vaikų;

□ kiti socialinę riziką patiriantys asmenys;

□ pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti:

□ vaikus globojantys (rūpinantys), prižiūrintys ar įvaikinę asmenys;

□ asmenys, besirengiantys tapti globėjais (rūpintojais), budinčiais globotojais, įtėviais ar šeimynų dalyviais;

□ apgyvendinimas apsaugotame būste;

□ neįgalūs asmenys ir jų šeimos;

□ socialinę riziką patiriantys asmenys, kuriems reikalinga atkryčio prevencijos pagalba;

□ sulaukę pilnametystės asmenys, kuriems buvo teikta institucinė socialinė globa ar kurie gyveno socialinę riziką patiriančiose šeimose (iki 24 m.).

**Pridedami dokumentai (*pažymėti X*):**

□ įstaigos steigimo dokumentas (*nurodyti*): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , \_\_\_\_\_\_ lapas (-ai, -ų);

□ dokumentas, patvirtinantis asmens teisę veikti pareiškėjo vardu: \_\_\_\_\_\_\_\_\_\_\_ , \_\_ lapas (-ai, -ų);

□ dokumentai, patvirtinantys teisę naudotis patalpomis, kuriose planuojama vykdyti (vykdoma) veiklą (veikla): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , \_\_\_\_\_\_ lapas (-ai, -ų);

□ deklaracija: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , \_\_\_\_\_ lapas (-ai, -ų);

□ dokumentai, pagrindžiantys darbuotojų išsilavinimo atitiktį Lietuvos Respublikos socialinių paslaugų įstatymo 20 straipsnio 3 dalyje nurodytam išsilavinimui: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , \_\_\_\_ lapas (-ai, -ų);

□ kiti dokumentai *(nurodyti*): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_ lapas (-ai, -ų);

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_ lapas (-ai, -ų).

Sutinku, kad šiame prašyme nurodyti duomenys būtų tvarkomi siekiant įvertinti įstaigos galimybes teikti akredituotą socialinę priežiūrą.

**Patvirtinu, kad pateikta informacija yra teisinga.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(pareigos) (parašas) (įstaigos vadovo ar jo įgalioto asmens

vardas, pavardė)

*Prašymą užpildžiusio asmens kontaktinė informacija (tel. Nr., el. p. adresas): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Prašymo leisti teikti akredituotą socialinę priežiūrą priedas

**VAIKŲ DIENOS SOCIALINĖ PRIEŽIŪRA**

|  |  |  |
| --- | --- | --- |
| **1.** | **Vaikų dienos socialinės priežiūros teikimo vieta**  *(nurodyti tikslų adresą, kontaktinę informaciją)* |  |
| **2.** | **Teikiamos paslaugos** *(pažymėti X):* | □ informavimas, konsultavimas  □ tarpininkavimas  □ psichologo paslaugų organizavimas  □ higienos įgūdžių formavimas  □ pagalba ruošiant pamokas  □ laisvalaikio organizavimas  □ laisvalaikio organizavimas vasarą  □ maitinimo organizavimas  □ kitos paslaugos *(nurodyti)* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **3.** | **Vaikų, kuriems teikiamos paslaugos, skaičius\*** |  |
| **4.** | **Ar gali priimti vaikus, turinčius** *(pažymėti X):* | □ fizinę negalią  □ psichinę negalią  □ elgesio, emocijų sutrikimų |
| **5.** | **Etatų skaičius** |  |
| **6.** | **Darbuotojų skaičius, iš jų:** |  |
| *6.1.* | *darbuotojai, įgiję Lietuvos Respublikos socialinių paslaugų įstatymo 20 straipsnio 3 dalyje nurodytą išsilavinimą* |  |
| **7.** | **Patalpos, kuriose teikiama vaikų dienos socialinė priežiūra, atitinka nustatytus reikalavimus***(pažymėti X):* | □ Taip  □ Ne |
| **8.** | **Patekimas į patalpas pritaikytas turintiesiems fizinę negalią** (įrengtas pandusas, keltuvas ir kt.)  *(pažymėti X):* | □ Taip  □ Ne |

\* Nurodyti unikalų vaikų, kuriems bus teikiamos vaikų dienos socialinės priežiūros paslaugos, skaičių.

**Patvirtinu, kad pateikta informacija yra teisinga.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(pareigos) (parašas) (įstaigos vadovo ar jo įgalioto asmens vardas, pavardė)

Trakų rajono savivaldybės socialinės priežiūros akreditavimo ir kokybės kontrolės tvarkos aprašo

priedas 2

**(Pavyzdinė deklaracijos forma)**

**DEKLARACIJA**

*\_\_\_\_\_\_\_\_\_\_\_*

*(data)*

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , veikiantis (-i)

*(vardas ir pavardė)*

pareiškėjo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ vardu, patvirtinu,

*(pareiškėjo pavadinimas)*

kad nėra toliau nurodytų aplinkybių:

1. Pareiškėjas nėra sudaręs taikos sutarties su kreditoriais, sustabdęs ar apribojęs savo veiklos.

2. Pareiškėjas prašyme ar jo prieduose nepateikė klaidinančios arba melagingos informacijos.

3. Pareiškėjas per pastaruosius trejus metus iki prašymo pateikimo savivaldybei dienos nebandė gauti konfidencialios informacijos ar daryti įtaką savivaldybės valstybės tarnautojams ir (ar) darbuotojams, komisijų nariams.

Man yra žinoma, kad, šioje deklaracijoje nurodžius klaidinančią ar melagingą informaciją, teisė teikti akredituotą socialinę priežiūrą gali būti sustabdyta ar panaikinta.

Patvirtinu, kad:

1. Kartu su prašymu pateikti dokumentai, dokumentų užsienio kalba vertimai yra tikri.
2. Įstaigos, kuri teiks akredituotą socialinę priežiūrą, darbuotojų išsilavinimas atitinka Lietuvos Respublikos socialinių paslaugų įstatymo 20 straipsnio 3 dalyje nurodytą išsilavinimą.
3. Įstaiga, kuri teiks akredituotą socialinę priežiūrą, atitinka socialinės priežiūros teikimo reikalavimus ir turi tai patvirtinančius dokumentus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

*(pareiškėjo vadovo ar jo*  *(parašas) (vardas ir pavardė)*

*įgalioto asmens pareigų pavadinimas)*